נילי אברמסקי

נילי אברמסקי (נולדה ב-14 בינואר 1970) היא אתלטית ישראלית בעבר. שיאנית ישראל ואלופת ישראל בריצות למרחקים בינוניים וארוכים. היא זכתה ביותר מ-50 תוארי אליפות ישראל, מהם 11 תארים במרתון (מרתון טבריה) יותר מכל אתלטית ישראלית אחרת. היא החזיקה בשיא ישראל בריצת 2000 מטר במשך 18 שנה, בריצת 3000 מטר במשך 16 שנה, בשיא ישראל בריצת 5000 מטר במשך 13 שנה, בשיא ישראל בריצת 10000 מטר במשך 15 שנה, בשיא ישראל בריצת חצי מרתון במשך 15 שנה ובשיא ישראל במרתון במשך 12 שנה. אברמסקי ייצגה את ישראל באולימפיאדה (אתונה 2004), בשתי אליפויות עולם באתלטיקה (הלסינקי 2005 ואוסקה 2007), ב-6 אליפויות עולם בחצי מרתון ובשתי אליפויות עולם בריצות שדה. אברמסקי נולדה וגדלה ברחובות. החלה להתאמן בגיל 14 אצל יהודה מור, תחילה במסגרת עירונית ולאחר מכן באגודת הפועל תל אביב, במשך עשר שנים. הייתה אלופת הנוער בריצת 800 מ'. משנת 1993 עברה למועדון הפועל חולון בהדרכת המאמן איליה בר-זאב. באוניברסיאדה שנערכה בסיציליה שבאיטליה באוגוסט 1997 סיימה אברמסקי במקום השמיני בריצת חצי מרתון בתוצאה של 1:20:51 שעות. באליפות העולם בחצי מרתון, שנערכה בקושיצה שבסלובקיה באוקטובר אותה שנה, היא סיימה במקום ה-70, בתוצאה של 1:18:15 שעות. באליפות העולם בחצי מרתון שנערכה בפלרמו שבאיטליה בשנת 1999 סיימה אברמסקי במקום ה-54 בתוצאה של 1:20:20 שעות. במרתון שיקגו שנערך ב-24 באוקטובר 1999 סיימה אברמסקי במקום 25 בשיא ישראלי חדש של 2:39:24 שעות באליפות העולם בחצי מרתון שנערכה בווראקרוס שבמקסיקו בשנת 2000 סיימה אברמסקי במקום ה-44, בתוצאה של 1:22:58 שעות. באליפות העולם בחצי מרתון שנערכה בבריסטול שבאנגליה בשנת 2001 סיימה אברמסקי במקום ה-48, בתוצאה של 1:15:30 שעות. בתחרויות האתלטיקה של המכביה ה-16 שנערכו בווינגייט ב-18 ביולי 2001, זכתה אברמסקי במדליית זהב בריצת 3000 מטר, כשסיימה את המקצה בתוצאה של 9:59:41 דקות. במרתון טבריה שנערך ב-3 בינואר 2002 קבעה אברמסקי את התוצאה הטובה ביותר שלה בתחרות זו, 2:36:40 שעות. באליפות העולם בחצי מרתון שנערכה בבריסל שבבלגיה ב-5 במאי אותה שנה, היא סיימה במקום ה-39, וקבעה שיא ישראלי חדש של 1:13:59 שעות ובאליפות אירופה שנערכה במינכן שבגרמניה באוגוסט אותה שנה היא סיימה במקום ה-27 בריצת 10000 מטר בתוצאה של 34:51:15 דקות. במרתון פריז שנערך ב-4 באפריל 2004 סיימה אברמסקי במקום התשיעי בשיא ישראלי חדש של 2:36:36 שעות. באולימפיאדת אתונה (2004) היא סיימה במקום ה-42 בריצת מרתון בתוצאה של 2:48:08 שעות. באליפות העולם שנערכה בהלסינקי שבפינלנד באוגוסט 2005 סיימה אברמסקי במקום ה-49 בריצת מרתון בתוצאה של 2:54:08 שעות. באליפות העולם בחצי מרתון שנערכה באדמונטון שבקנדה באוקטובר אותה שנה היא סיימה במקום ה-55 בתוצאה של 1:22:34 שעות. באליפות אירופה שנערכה בגטבורג שבשוודיה באוגוסט 2006 סיימה אברמסקי במקום ה-22 בריצת מרתון בתוצאה של 2:41:23 שעות. באליפות העולם שנערכה באוסקה שביפן בשנת 2007 סיימה אברמסקי במקום ה-41 בריצת מרתון בתוצאה של 2:46:27 שעות. נילי אברמסקי למדה פיזיותרפיה באוניברסיטת תל אביב. היא אם חד הורית לשני ילדים, ומתגוררת ברחובות. שיאי ישראל באתלטיקה מדיה וקבצים בנושא נילי אברמסקי בוויקישיתוף נילי אברמסקי, באתר olympedia.org נילי אברמסקי, באתר התאחדות האתלטיקה הבין-לאומית ניר שועלי, נילי אברמסקי - אתלטיקה קלה, באתר nrg‏, 19 ביולי 2004 פשוט אוהבת לרוץ – נילי אברמסקי, באתר shvoongnet‏, 7 בספטמבר 2009 חיים שדמי, ‏"האולימפיאדה שינתה לי את החיים", באתר גלובס, 12 ביולי 2012 שיאי ישראל לנשים, באתר איגוד האתלטיקה בישראל אלופי ואלופות ישראל באתלטיקה, באתר gbrathletics (באנגלית) אביבה לורי, דהירה מאוחרת, באתר הארץ, 24 ביולי 2002 המנצחים באוניברסיאדת סיציליה 1997 (באנגלית) תוצאות רשמיות מרתון שיקגו - Nili Abramski, ISR (באנגלית) נילי אברמסקי סיימה במקום 39 כללי, תוצאות סופיות של אליפות העולם בחצי מרתון, 2002 (באנגלית)